
Senagat howpsuzlygy, howply desgalary taslamak we gurmak hem-de howply ýükleri daşamak babatynda işi ygtyýarlylandyrmak hakynda

(Türkmenistanyň Prezidentiniň namalarynyň we Türkmenistanyň Hökümetiniň çözgütleriniň ýygyndysy, 2009 ý., № 7, 375-nji madda)

(Türkmenistanyň Prezidentiniň 19.10.2020 ý. çykaran № 1962 we 24.11.2020 ý. çykaran
№ 1999 kararlary esasynda girizilen üýtgetmeler bilen)
 
«Işiň aýry-aýry görnüşlerini ygtyýarlylandyrmak hakyndaky» Türkmenistanyň Kanunyna laýyklykda we «Türkmenistanda ygtyýarlylandyrmak işini guramagyň meseleleri hakynda» Türkmenistanyň Prezidentiniň 2009-njy ýylyň 27-nji fewralynda çykaran 10281-nji kararyny ýerine ýetirmek hem-de «Türkmenstandartlary» baş döwlet gullugynyň ygtyýarlylandyrmak babatynda işini göwnejaý guramak maksady bilen, karar edýärin:
1. Birinji böleginiň birinji bendi Türkmenistanyň Prezidentiniň 19.10.2020 ý. çykaran № 1962 karary esasynda güýjüni ýitiren diýip ykrar edilen;
Senagat howpsuzlygy, howply desgalary taslamak we gurmak hem-de howply ýükleri daşamak babatynda işi ygtyýarlylandyrmak hakyndaky Düzgünnamany tassyklamaly (goşulýar).
2. «Önümçilikdäki betbagtçylyk hadysalaryny derňemek we hasaba almak hakyndaky Düzgünnamany, Zähmet borçlaryny ýerine ýetirmegi bilen baglanyşykly şikes, hünär keseli ýa-da saglygyna başga bir görnüşde zeper ýetmegi sebäpli işgäre ýetirilen zyýanyň öwezini dolmagyň Kadalaryny we Howply önümçilikler, işler we halk hojalygynda olar bilen baglanyşykly işiň beýleki görnüşleri üçin döwlet tarapyndan ygtyýarnama bermek hakyndaky Düzgünnamany tassyklamak hakynda» Türkmenistanyň Prezidentiniň 1999-njy ýylyň 13-nji ýanwarynda çykaran 4039-njy kararynyň 1-nji bölüminiň dördünji bendini güýjüni ýitiren hasap etmeli.
[bookmark: _GoBack]3. Şu kararyň ýerine ýetirilişine Türkmenistanyň Ministrler Kabinetiniň Başlygynyň Orunbasary T. Japarow, «Türkmenstandartlary» baş döwlet gullugynyň başlygy N.Orazow we Türkmenistanyň Ykdysadyýet we ösüş ministri B. Hojamämmedow gözegçilik etmeli.
        
 Türkmenistanyň                                                          Gurbanguly
 Prezidenti                                                           Berdimuhamedow
 


Türkmenistanyň Prezidentiniň
2009-njy ýylyň 03-nji iýulynda

tassyklandy
Senagat howpsuzlygy, howply desgalary taslamak we gurmak hem-de howply ýükleri daşamak babatynda işi ygtyýarlylandyrmak hakynda
DÜZGÜNNAMA
 
(Türkmenistanyň Prezidentiniň 03.10.2014 ý. çykaran № 13883 we 19.10.2020 ý.
çykaran № 1962 kararlary esasynda girizilen üýtgetmeler we goşmaçalar bilen)
 
I. Umumy düzgünler
 
1. Şu Düzgünnama senagat howpsuzlygy, howply desgalary taslamak we gurmak hem-de howply ýükleri daşamak babatynda iş ygtyýarlylandyrylanda hökmany bolan kadalary belleýär.
2. Senagat howpsuzlygy, howply desgalary taslamak we gurmak hem-de howply ýükleri daşamak babatynda işi ygtyýarlylandyrmagyň maksady howply önümçilik desgalarynyň, işleriň we hyzmatlaryň howpsuzlygyny üpjün etmek, şeýle hem önümçilikde işleýän işgärleri, ilaty we daşky gurşawy howply we zyýanly önümçilik faktorlarynyň täsirinden goramak bolup durýar.
3. Şu Düzgünnamada aşakdaky düşünjeler ulanylýar:
1)  senagat howpsuzlygy - howply önümçilik desgalarynda awariýalardan we olaryň netijelerinden şahsyýetiň, jemgyýetiň we döwletiň ýaşaýyş üçin  möhüm bähbitlerini goramagy üpjün etmek boýunça iş.
Senagat howpsuzlygy babatynda iş howply önümçilik desgasynyň taslamasyny taýýarlamak, ony gurmak, ulanmak, giňeltmek, onuň durkuny täzelemek, ony tehniki taýdan gaýtadan enjamlaşdyrmak, konserwirlemek we ýok etmek, howply önümçilik desgasynda ulanylýan tehniki enjamlary taýýarlamak, gurnamak, sazlamak, hyzmat etmek we abatlamak, senagat howpsuzlygyna seljerme geçirmek we bu ulgamyň işgärlerini taýýarlamak boýunça işleri öz içine alýar.
2) howply önümçilik desgasy - oňa şu aşakdakylar degişlidir, eger-de önümçilik desgasynda ýa-da onuň sehlerinde, meýdançalarynda ýa-da beýleki düzümlerinde:
0,07 megapaskaldan (0,7 kgg/sm)2 ýokary bolan basyşda ýa-da suwuň temperaturasy 115 gradusdan (Selsiý boýunça) ýokary bolan derejede işleýän enjamlar ulanylýan bolsa;
stasionar oturdylan ýük göteriji mehanizmler, liftler, eskalatorlar, asma polat tanap ýollar, funikulýorlar peýdalanylýan bolsa;
gara we reňkli metallaryň ergini we şol erginiň esasynda metal garyndylary alynýan bolsa;
dag-magdan işleri, gazylyp alynýan peýdaly magdanlary baýlaşdyrmak boýunça işler, şeýle hem ýerasty şertlerde işler alnyp barylýan bolsa;
şu aşakdaky howply maddalar alynýan, peýdalanylýan, gaýtadan işlenýän, döredilýän, saklanýan, daşalýan, ýok edilýän bolsa:
otlanýan maddalar - kadaly basyşda howa bilen garyşanda ýalynly ýanýan gazlar, eger olaryň gaýnama temperaturasy kadaly basyşda 20 gradusa deň ýa-da 20 gradusdan-da pes bolsa;
okislenýän maddalar - ot alýan we (ýa-da) okisleýji-dikeldiji ekzotermik reaksiýasynyň netijesinde beýleki maddalaryň ýalynlanmagyna ýardam edýän ýanyjy maddalar;
ýanyjy maddalar - öz-özünden ot almaga, şeýle hem ýakyjy çeşmeden ot almaga we ýakyjy çeşme aýrylandan soň hem ýanmaga ukyply suwuklyklar, gazlar, tozanlar;
partlaýjy maddalar - daşky täsiriň käbir görnüşlerinde ýylylyk bölüp çykarmak we gaza öwrülmek bilen öz-özünden çaltlyk bilen ýaýraýan himiki jisime öwrülmäge ukyply maddalar;
zäherleýji maddalar - janly organizme täsir edende olaryň heläk bolmagyna getirmäge ukyply we şu aşakdaky häsiýetnamalary bolan maddalar:
aşgazana düşende ölüm howply ortaça dozasy bir kilograma 15 milligramdan 200 milligrama çenli;
derä düşende ölüm howply ortaça dozasy bir kilograma 50 milligramdan 400 milligrama çenli;
howada konsentrasiýasynyň ölüm howply ortaça dozasy bir litre 0,5 milligramdan 2,0 milligrama çenli;
ýokary derejede zäherleýji maddalar - janly organizme täsir edende olaryň heläk bolmagyna getirmäge ukyply we şu aşakdaky häsiýetnamalary bolan maddalar:
aşgazana düşende ölüm howply ortaça dozasy bir kilograma 15 milligramdan köp däl;
derä düşende ölüm howply ortaça dozasy bir kilograma 50 milligramdan köp däl;
howada konsentrasiýasynyň ölüm howply ortaça dozasy bir litre 0,5 milligramdan köp däl;
daşky gurşaw üçin howply maddalar - suw gurşawynda aşakdaky ýaly ýiti zäherleýji görkezijileri bolan maddalar:
96 sagadyň dowamynda balyga ingalýasiýa arkaly täsirinde ölüm howply ortaça dozasy bir litre 10 milligramdan köp däl;
48 sagadyň dowamynda dafniýa täsir edende belli bir netijä getirýän, zäheriň ortaça konsentrasiýasy bir litre 10 milligramdan köp däl;
72 sagadyň dowamynda suw ösümliklerine täsir edende ortaça ingibirleýji konsentrasiýasy bir litre 10 milligramdan köp däl.
3) ýokary derejede howply işler - ýerine ýetirilende işgäre howply we (ýa-da) zyýanly önümçilik faktorlarynyň täsir edip biljek işleri;
4) zyýanly önümçilik faktory - işgäre edýän täsiri belli bir şertlerde onuň kesellemegine, iş ukybynyň peselmegine getirip biljek we (ýa-da) nesliniň saglygyna ýaramaz täsir edip biljek önümçilik faktory. Täsiriň mukdar häsiýetnamasyna (konsentrasiýa derejesi we ş.m.) we dowamlylygyna baglylykda zyýanly önümçilik faktory howply önümçilik faktory bolup biler;
5) howply önümçilik faktory - işgäre edýän täsiri belli bir şertlerde onuň şikes almagyna ýa-da saglygynyň birden ýaramazlaşmagyna getirýän önümçilik faktory;
6) senagat howpsuzlygynyň talaplary - kanunçylykda bar bolan we olaryň berjaý edilmegi ilaty we çäkleri adatdan daşary ýagdaýlardan goramak babatda senagat howpsuzlygyny, ilatyň sanitariýa-epidemiologik abadançylygyny, daşky gurşawyň goralmagyny, ekologiýa taýdan howpsuzlygy, ýangyn howpsuzlygyny, zähmeti goramagy üpjün edýän şertler, gadagan etmeler, çäklendirmeler we beýleki hökmany talaplar;
7) senagat howpsuzlygynyň seljerişi - seljerme geçirilýän desganyň oňa bildirilýän senagat howpsuzlygynyň hereket edýän talaplaryna laýyk gelşine baha bermek;
8) seljeriş edarasy - «Türkmenstandartlary» baş döwlet gullugynyň senagat howpsuzlygyna seljeriş geçirmäge hukuk berýän ygtyýarnamasyny alan edara;
9) senagat howpsuzlygynyň seljerişiniň netijenamasy – desganyň senagat howpsuzlygynyň talaplaryna laýyk gelýändigi ýa-da laýyk gelmeýändigi barada esasly netijeleri öz içine alýan resmi nama;
10) howply önümçilik desgalaryny identifikasiýa etmek - kärhananyň (edaranyň) düzümindäki desgany howply önümçilik desgasy kategoriýasyna degişli etmek we onuň görnüşini (tipini) kesgitlemek.
11) awariýa - howply önümçilik desgasynyň ýa-da ondaky düzümleriň we (ýa-da) tehniki enjamlaryň berbat bolmagy, gözegçilik edilmeýän partlama we (ýa-da) beýleki howply maddalaryň taşlanmagy;
12) howply desganyň alamatlary - desgany howply önümçilik desgalaryna degişli etmäge esas berýän bir ýa-da birnäçe alamat;
13) howply önümçilik desgasynyň görnüşi - howply önümçilik desgasynyň häsiýetnamasy;
14) gazan gözegçiligi desgalary - basyş astynda işleýän suw gyzdyrylýan we bug gazanlary, bugy gaýtadan gyzdyrýan enjamlar, ekonomaýzerler, bug we gyzgyn suw geçirýän turbalar, gaplar we olaryň detallary we ýygnama birlikler;
15) gazan gözegçiligi desgalarynyň detallary we ýygnalýan bölekleri;
gazanlar boýunça - barabanlar, obeçaýkalar, gazanyň düýbi, kameralar (kollektorlar), turba gözenekleri, paneller, tutular, bloklar (birikdirilen ýygnama birlikler);
gaplar boýunça - korpuslar, obeçaýkalar, gabyň düýbi, gapagy, turba gözenekleri, korpuslaryň flanesleri, bloklar (birikdirilen ýygnama birlikler);
bug we gyzgyn suw geçirýän turbalar gazanlaryň we gaplaryň çäklerinde we olardan daşarda - sowgutlar, troýnikler, geçirijiler, kompensatorlar, bölüjiler, reduksion-sowadyjy enjamlar, bloklar (birikdirilen ýygnalýan bölekler);
16) göteriji desgalar - ýük göteriji kranlar, elektrik tallary, liftler, gurluşykda ulanylýan göterijiler, eskalatorlar, ýolagçylar we ýük daşamak üçin niýetlenen asma polat tanap ýollar, funikilýorlar, polat tanapdan asylan gaňyrçakly ekskawator-kranlar, ýeriň ýüzünden geçirilen rels ýol boýunça hereket edýän, dolandyryş kabinasy bolan ýük göterýän elektrik galtaklar;
17) partladyş işleri - partlaýjy maddalaryň zarýadlaryny taýýarlamak boýunça amallaryň jemi;
18) partlama howpundan gorag - gazyň ýa-da çaň-tozanyň partlama howpy bolan ýerlerde enjamlaryň kadaly ulanylmagyny üpjün edýän serişdeler toplumy;
19) partlamadan goralan elektrik enjamlary - partlamadan goragy üpjün edilen elektrik gurallary;
20) partlaýjy materiallar - partlaýjy maddalaryň umumy ady, olardan taýýarlanýan önümler (peşeň, şaşkalar, kumulýatiw, perforatorly, berkidilýän we beýleki ýörite zarýadlar we ýalynsyz partlaýan zarýadlar), däriler, şeýle hem partlatmaga niýetlenen serişdeler - partladyş işlerinde ulanylýan detonator kapsulalar we elektrodetonatorlar, detonirleýji şnurlar we ot geçiriji şnurlar, otlaýjy trubkalar we ş.m.;
21) wyşka-gurnama işleri - ýerasty buraw enjamlaryny ýygnamak we oturtmak boýunça işleriň toplumy, nebit, gaz we beýleki guýulary gurnamagyň birinji tapgyry;
22) gaz howply işler - tehnologik enjamyň we kommunikasiýalaryň üstüniň açylmagy ýa-da jebisliginiň (germetik) bozulmagy bilen baglanyşykly gaz çykmak, partlamak ýa-da ýanmak howpy bolan desgalarda geçirilýän işler;
23) magistral gaz geçirijisi - tebigy gazy onuň çykarylýan ýa-da öndürilýän ýerinden sarp edilýän ýerine çenli daşamaga niýetlenen turbageçirijiler;
24) gidrotermal ýataklar - ýerasty gyzgyn suw (gidrotermal suw) erginleriniň çökündilerinden emele gelýän, gazylyp alynýan peýdaly magdanlar;
25) gazylyp alynýan peýdaly magdanlaryň ýataklaryny işlemek - ýeriň aşagyndan gazylyp alynýan peýdaly magdanlary (peýdaly komponentleri) çykarmak boýunça işleriň toplumy;
26) senagat suwy - degişli duzlary, şeýle hem metallary we mikroelementleri almak üçin peýdalanylýan, konsentrasiýa derejesi ýokary bolan tebigy suw ergini;
27) atyş-partladyş işleri - därileri we beýleki partladyjy maddalary peýdalanmak bilen çuň guýularda ýerine ýetirilýän dürli maksatly partladyş işleri;
28) gazylyp alynýan peýdaly magdanlary çykarmak – tehniki serişdeleriň kömegi bilen ýeriň aşagyndan gaty, suwuk we gaz görnüşli peýdaly magdanlary çykarmak işi;
29) promysel geofizikasy - nebit we gaz ýataklaryndaky guýulardaky geofiziki barlaglar;
30) geofiziki barlaglar - tebigy we emeli usulda döredilýän fiziki meýdanlary (elektriki, akustiki we beýleki), dag jynslarynyň fiziki häsiýetlerini, gatlakdaky flýuidleri, buraw erginindäki dürli gazlaryň düzümini öwrenmäge esaslanýan barlaglar topary;
31) dag-magdan işleri - geologiýa gözlegleri, gazylyp alynýan peýdaly magdanlary çykarmak, ýerasty desgalary gurmak üçin ýerasty dag-magdan işlerini geçirmek boýunça işleriň toplumy;
32) bejeriş häsiýetli mineral suw ýataklary - suw ulgamynyň giňişlikde çäklendirilen bölegi, onuň çäklerinde tebigy faktorlaryň täsiri bilen, halk hojalygynda ulanmak üçin ýeterlik mukdarda mineral suwlary almaga amatly şertler döredilýär.
 

II. Ygtyýarlylandyrylýan subýektler
 
4. Senagat howpsuzlygy, howply desgalary taslamak we gurmak hem-de howply ýükleri daşamak babatynda işi «Türkmenstandartlary» baş döwlet gullugy (mundan beýläk – Ygtyýarlylandyryjy edara) tarapyndan berilýän ygtyýarnamanyň esasynda, fiziki we ýuridik şahslaryň amala aşyrmaga hukugy bardyr.
 
III. Ygtyýarlylandyrylmagyň mazmuny
 
5. Ygtyýarnama «Türkmenistanda ygtyýarlylandyrmak işini guramagy kämilleşdirmek hakynda» Türkmenistanyň Prezidentiniň 2020-nji ýylyň 29-njy maýynda çykaran 1771-nji karary bilen tassyklanan, Ygtyýarlylandyrmaga degişli işiň aýry-aýry görnüşleri boýunça ygtyýarlylandyryjy edaralaryň sanawynyň hem-de ygtyýarnamalaryň berilmegi üçin alynýan döwlet pajynyň möçberleriniň «Ykdysady işleriň görnüşleriniň döwlet klassifikatoryna laýyklykda ygtyýarlylandyrmaga degişli işiň görnüşleri («kiçi klaslary, görnüşleri»)» diýen sütünine laýyklykda, senagat howpsuzlygy, howply desgalary taslamak we gurmak hem-de howply ýükleri daşamak babatynda işleri we hyzmatlary telekeçilik işi hökmünde ýerine ýetirmäge hukuk beryär.
6. Şu Düzgünnama Türkmenistanyň adatdan daşary ýagdaýlaryň öňüni almak we olary ýok etmek hakyndaky kanunçylygyna laýyklykda, awariýa-halas ediş işleriniň geçirilmegini talap edýän, tebigy betbagtçylyklara garşy göreşmek, olaryň netijelerini ýok etmek, şeýle hem ýangynlaryň, awariýalaryň we beýleki betbagtçylyklaryň netijelerini ýok etmek bilen baglanyşykly işi amala aşyrýan şahslara degişli däldir.
7. Senagat howpsuzlygy, howply desgalary taslamak we gurmak hem-de howply ýükleri daşamak babatynda işi amala aşyrmaga hukuk berýän ygtyýarnama möhlet we sebitler boýunça çäklendirmeleri göz öňünde tutup biler.
8. Senagat howpsuzlygy, howply desgalary taslamak we gurmak hem-de howply ýükleri daşamak babatynda işi amala aşyrmaga hukuk berýän ygtyýarnama 3 ýyl möhlete berilýär, bu möhlet kanunçylykda bellenen tertipde gysgaldylyp ýa-da uzaldylyp bilner.
 
IV. Senagat howpsuzlygy, howply desgalary taslamak we gurmak hem-de howply ýükleri daşamak babatynda işi ygtyýarlylandyrmaga bildirilýän talaplar
 
9. Ygtyýarnamanyň dalaşgäri (mundan beýläk - Dalaşgär) ygtyýarnama almak üçin ygtyýarnamanyň berilmegi hakyndaky arzany Ygtyýarlylandyryjy edara berýär, onda şu aşakdakylar görkezilýär:
1) ýuridik şahs üçin – doly ady, döwlet tarapyndan bellige alnan belgisi we senesi, guramaçylyk-hukuk görnüşi, hukuk salgysy, işiniň görnüşi we ony amala aşyrmagyň möhleti, şeýle hem Dalaşgäriň işiň bu görnüşini amala aşyrmakçy bolýan hakyky ýerleşýän ýeri;
2) fiziki şahs üçin – familiýasy, ady, atasynyň ady, ýaşaýan ýeri, pasport maglumatlary, onuň döwlet tarapyndan bellige alnandygy hakyndaky resminamanyň belgisi we senesi (hususy telekeçi hökmünde bellige alnan fiziki şahslar üçin), hususy salgyt belgisi, işiniň görnüşi we ony amala aşyrmagyň möhleti, şeýle hem Dalaşgäriň işiň bu görnüşini amala aşyrmakçy bolýan hakyky ýerleşýän ýeri.
10. Dalaşgär öz arzasyna «Işiň aýry-aýry görnüşlerini ygtyýarlylandyrmak hakyndaky» Türkmenistanyň Kanunynda göz öňünde tutulan resmi namalardan başga goşmaça şu resmi namalary goşmalydyr:
Dalaşgäriň işiň ygtyýarlylandyrylýan görnüşini amala aşyrmaga taýýarlygynyň barlanandygy baradaky ykrar haty;
Dalaşgärde oňa eýeçilik, kärende hukugy ýa-da başga bir kanuny esasda degişli bolan jaýlaryň we binalaryň, tehniki serişdeleriň bardygyny tassyklaýan resmi namalaryň nusgalary;
Dalaşgärde bar bolan, senagat howpsuzlygy babatynda işiň ygtyýarlylandyrylýan görnüşleriniň howpsuz we awariýasyz ýerine ýetirilmegini düzgünleşdirýän kadalaşdyryjy-tehniki we tehnologiki namalaryň doly sanawy;
işgärleriniň zähmetiň howpsuz şertleri bilen üpjün edilişi baradaky maglumatlar (şol sanda ýeňillikler, ýetirilen zyýanyň öwezini dolmalar, toparlaýyn we şahsy gorag serişdeleri, ýörite iýmit, zähmeti goramak boýunça gönükdirme we ş.m.);
Dalaşgäriň işgärleriniň doly jemlenendigi we olaryň şu Düzgünnamada bildirilýän talaplara we şertlere laýyk gelýändigini tassyklaýan hünär derejesi barada maglumatlar, şol sanda Dalaşgäriň işgärleriniň bilimleriniň barlanandygy barada teswirnama we olaryň senagat howpsuzlygy babatynda hünär synagyndan geçendigi barada şahadatnamanyň nusgasy (Dalaşgäriň howply önümçilik desgalarynda işleýän işgärleri üçin);
Dalaşgäre öňki alan ygtyýarnamalary, şol sanda howply desgalaryň taslamasyny taýýarlamak we olary gurmak hem-de howply ýükleri daşamak babatynda işi amala aşyrmaga hukuk berýän ygtyýarnamasy barada maglumat;
senagat howpsuzlygy, howply desgalary taslamak we gurmak hem-de howply ýükleri daşamak babatynda işiň görnüşleriniň düzüminde ygtyýarlylandyrmaga degişli işleriň (hyzmatlaryň) aýratynlyklaryna we şu Düzgünnama esasynda ygtyýarnamanyň dalaşgärlerine bildirilýän talaplara baglylykda Ygtyýarlylandyryjy edaranyň ýolbaşçysynyň buýrugy bilen kesgitlenen beýleki resminamalar.
11. Şu Düzgünnamanyň 10-njy bölüminiň dördünji-altynjy bentlerinde sanalyp geçilen resmi namalaryň görnüşleri Ygtyýarlylandyryjy edara tarapyndan tassyklanýar.
12. Ygtyýarlylandyryjy edara arzanyň we oňa goşulýan resminamalaryň kabul edilen gününden başlap ýigrimi senenama gününiň dowamynda ondaky maglumatlaryň dolulygyny we dogrulygyny, Dalaşgär tarapyndan bellenilen ygtyýarnama talaplarynyň we şertleriniň ýerine ýetirmek mümkinçiligini barlamak üçin, özüniň buýrugy bilen  ygtyýarlylandyryş baradaky topary (mundan beýläk - Topar) döredýär.
13. Topar işiň ygtyýarlylandyrylan görnüşine kadalaşdyryjy hukuk namalary tarapyndan bildirilýän talaplara Dalaşgäriň laýyk gelýändigi ýa-da laýyk gelmeýändigi barada netijenama taýýarlaýar we bu netijenamanyň esasynda Ygtyýarlylandyryjy edara ygtyýarnamany bermek hakynda ýa-da ony bermekden ýüz öwürmek hakynda çözgüt kabul edýär.
14. Şu Düzgünnamanyň on üçünji böleginde görkezilen çözgüt kabul edilenden soň Ygtyýarlylandyryjy edara üç iş gününiň dowamynda ygtyýarnamany bermek hakynda ýa-da ony bermekden ýüz öwürmek hakynda kabul edilen çözgüt barada sebäplerini görkezmek bilen Dalaşgäre ýazmaça görnüşde habar berýär.
15. Howply önümçilik desgalarynyň senagat howpsuzlygy babatynda işi amala aşyrýan kärhanalar we edaralar üçin senagat howpsuzlygynyň umumy kadalary Ygtyýarlylandyryjy edara tarapyndan tassyklanýar.
16. Ygtyýarlylandyryjy edara ygtyýarnamany bermekden, gaýtadan resmileşdirmekden, onuň hereketini uzaltmakdan ýa-da dowam etdirmekden boýun gaçyran halatynda Dalaşgäriň (ygtyýarnamalynyň) bellenen tertipde ygtyýarnama gözegçiligi edarasyna ýa-da kazyýete şikaýat etmäge, şol sanda garaşsyz bilermenlik seljermesiniň geçirilmegini talap etmäge hukugy bardyr, şunda bilermenleriň işine hak tölemek bilen bagly çykdajylar, şeýle hem garaşsyz bilermenlik seljermesini geçirmek bilen baglanyşykly goşmaça çykdajylar Dalaşgär (ygtyýarnamaly) tarapyndan tölenýär.
17. Senagat howpsuzlygy, howply desgalary taslamak we gurmak hem-de howply ýükleri daşamak babatynda işi amala aşyrmaga hukuk berýän ygtyýarnama Ygtyýarlylandyryjy edaranyň ýolbaşçysy tarapyndan gol çekilýär we Ygtyýarlylandyryjy edaranyň möhri basylýar.
18. Dalaşgäriň maglumatlaryny we (ýa-da) ygtyýarnamalynyň işini barlamagy Ygtyýarlylandyryjy edaranyň şu barlaglary geçirmäge ygtyýarly düzümleri amala aşyrýarlar, olar zerurlyk ýüze çykan halatynda Dalaşgär (ygtyýarnamaly) tarapyndan berlen resmi namalaryň şu Düzgünnamada bildirilýän talaplara we şertlere laýyklygynyň barlagyny hem geçirýärler.
Ygtyýarnamaly ýuridik şahsyň guramaçylyk-hukuk görnüşi, onuň ady, hukuk salgysy, şeýle hem ygtyýarnamaly fiziki şahsyň familiýasy, ady, pasport maglumatlary, ýaşaýan ýeri üýtgän ýagdaýynda ygtyýarnama gaýtadan resmileşdirilende barlag geçirilmeýär.
Barlaglar Dalaşgär tarapyndan barlag geçirmek barada Ygtyýarlylandyryjy edara arza berlenden soň, 10 senenama gününiň dowamynda amala aşyrylýar.
Barlaglaryň ykrar haty Ygtyýarlylandyryjy edara tarapyndan tassyklanýan usulyýet görkezmelerinde bellenilýän görnüşde düzülýär we onda Dalaşgäriň (ygtyýarnamalynyň) işiň ygtyýarlandyrylýan görnüşini amala aşyrmak üçin, şu Düzgünnamada görkezilen talaplara we şertlere laýyk gelýändigini ýa-da laýyk gelmeýändigini görkezýän maglumatlar görkezilmelidir.
 
V. Dalaşgäre bildirilýän talaplar we şertler
 
19. Dalaşgäre bildirilýän ygtyýarlylandyryş talaplary we şertleri şulardan ybaratdyr:
Dalaşgäriň şu Düzgünnama, şeýle hem kadalaşdyryjy hukuk namalarynyň talaplaryna, şu işi düzgünleşdirýän standartlara we kadalara laýyk gelmegi;
Dalaşgär fiziki şahs bolan ýagdaýynda onuň işiň ygtyýarlylandyrylýan görnüşi boýunça orta tehniki bilimden pes bolmadyk ýörite biliminiň, 3 ýyldan az bolmadyk iş döwrüniň we attestasiýasynyň bolmagy;
Dalaşgär ýuridik şahs bolan ýagdaýynda onuň ýolbaşçysynyň we (ýa-da) onuň işiň ygtyýarlylandyrylýan görnüşini amala aşyrýan düzüminiň ýolbaşçysynyň işiň ygtyýarlandyrylýan görnüşi boýunça orta tehniki bilimden pes bolmadyk ýörite biliminiň, 5 ýyldan az bolmadyk iş döwrüniň we attestasiýasynyň bolmagy;
Dalaşgäriň işiň ygtyýarlylandyrylýan görnüşiniň amala aşyrylmagyny üpjün edýän, hünär synagyndan geçen, şeýle hem  «Bilim hakynda» Türkmenistanyň Kanunyna laýyklykda, bilim maksatnamalaryny durmuşa geçirýän degişli bilim edaralarynda senagat howpsuzlygy çygryndaky hünär taýýarlygyndan geçirilen hünärmenleriniň bolmagy;
özüniň akkreditasiýa edilen (ýa-da başga bir kanuny esaslarda peýdalanylýan), howply önümçilik desgalarynda ulanylýan tehniki enjamlary taýýarlamak we diagnostikadan geçirmek boýunça işler (hyzmatlar) amala aşyrylanda metaly we kebşirlenen sepleri berbat etmek arkaly we (ýa-da) berbat etmezden gözegçilik edýän barlaghanalarynyň bolmagy;
senagat howpsuzlygynyň üpjün edilişini we howply ýükleriň howpsuz we awariyasyz daşalmagyny düzgünleşdirýän kadalaryň berjaý edilişine öz gözegçilik ulgamynyň bolmagy;
Ykdysady işleriň görnüşleriniň döwlet klassifikatoryna laýyklykda ygtyýarlylandyrylmaga degişli işiň görnüşleriniň 71.11.10 san belgili «kiçi klas, görnüş» bilen kesgitlenen işler üçin:
taslama resmi namalarynda howpsuzlyk kadalarynyň talaplaryndan gyşarmalaryň bolmazlygy;
barlaglarda we seljerişde bellenen, hereket edýän kadalardan we howpsuzlyk boýunça gönükdirmelerden daşyna çykmalary öz wagtynda aradan aýyrmak;
partlama we ýangyn howpsuzlygyny ýokarlandyrmak, zähmeti we daşky gurşawy goramak boýunça ylmyň, tehnikanyň we öňdebaryjy tejribäniň gazananlarynyň durmuşa geçirilmegini üpjün etmek;
partlama we ýangyn howpsuzlygyny ýokarlandyrmak, zähmeti we daşky gurşawy goramak boýunça çäreleri yzygiderli işläp taýýarlamak hem-de olary düşündirişli ýazgyda, tehniki-ykdysady esaslandyrmada we tehniki taýdan gaýtadan enjamlaşdyrmak, durkuny täzelemek, giňeltmek we täzeden gurmak boýunça taslamalarda görkezmek.
Ykdysady işleriň görnüşleriniň döwlet klassifikatoryna laýyklykda ygtyýarlylandyrylmaga degişli işiň görnüşleriniň  28.22.30, 42.30.00, 42.40.00, 43.23.00 san belgili «kiçi klaslary, görnüşleri» bilen kesgitlenen işler, şeýle hem 09.10.30, 09.90.20 san belgili «kiçi klaslary, görnüşleri» bilen kesgitlenen işler üçin:
işiň ygtyýarlylandyrylan görnüşini amala aşyrmagyň howpsuzlyk kadalaryny berjaý etmek;
işiň ygtyýarlylandyrylýan görnüşiniň düzüminde işleri (hyzmatlary) amala aşyrmagyň aýratynlyklaryny düzgünleşdirýän beýleki talaplary berjaý etmek;
Ykdysady işleriň görnüşleriniň döwlet klassifikatoryna laýyklykda ygtyýarlylandyrylmaga degişli işiň görnüşleriniň  33.12.20, 43.12.10, 49.20.10, 49.43.00, 49.51.00, 50.20.10, 50.40.10, 51.21.10, 52.11.00, 52.25.00, 71.12.70 san belgili «kiçi klaslary, görnüşleri» bilen kesgitlenen işler, şeýle hem 09.10.30, 09.90.20 san belgili «kiçi klaslary, görnüşleri» bilen kesgitlenen işler üçin:
awariýalar we betbagtçylykly ýagdaýlar barada maglumatlary Ygtyýarlylandyryjy edara öz wagtynda we dogry habar bermek;
ygtyýarlylandyrylýan iş boýunça kadalaryň we işleri howpsuz alyp barmak boýunça gönükdirmeleriň talaplaryny ýerine ýetirmek;
talap edilýän gaz-çaň-tozan düzgünini üpjün etmek;
bloklaýjy, awtomatiki distansion dolandyryş, duýduryş we gözegçilik ulgamlarynyň işe ukyply ýagdaýyny üpjün etmek;
bar bolan esasy önümçilik işgärleri bilen tehnologiki prosesler alnyp barlanda we enjamlara hyzmat edilende howpsuzlyk derejesini saklamaga gönükdirilen ähli wezipeleriň ýerine ýetirilmegini üpjün etmek;
guramaçylyk-tehniki çäreleri we Ygtyýarlylandyryjy edaranyň görkezmelerini wagtynda ýerine ýetirmek;
amala aşyrylýan işiň aýratynlygyny nazara almak bilen, beýleki talaplary berjaý etmek.
 
V. Ygtyýarnamanyň hereketini togtatmak we ýatyrmak
 
20. Ygtyýarlylandyryjy edaranyň ygtyýarnamanyň hereketini togtatmagy üçin ygtyýarnamanyň talaplarynyň we şertleriniň şu aşakdaky bozulmalary esas bolup durýar:
Ygtyýarlylandyryjy edaranyň ýa-da onuň düzümleriniň ygtyýarnamalyny onda ýüze çykarylan düzgün bozulmalaryny aradan aýyrmaga borçly edýän çözgütleriniň ýerine ýetirilmezligi;
ygtyýarnamaly tarapyndan ygtyýarnamany gaýtadan resmileşdirmek, ygtyýarnamanyň öwezlik nusgasyny almak üçin arzanyň bellenen möhletlerde berilmezligi;
ygtyýarnamalynyň işiň ygtyýarlylandyrylýan görnüşini amala aşyranda kanunçylyga garşy gelýän ýa-da kwalifikasiýasyz (başarnyksyz) hereketleri (şolaryň netijesinde olara zyýan we (ýa-da) zelel ýetirilen bolsa) barada ýuridik ýa-da fiziki şahslardan esaslandyrylan şikaýatlaryň Ygtyýarlylandyryjy edara gelip gowuşmagy;
barlaglar geçirilende ygtyýarnamalynyň Ygtyýarlylandyryjy edara ýa-da başga bir gözegçilik edýän düzüm tarapyndan talap edilýän resmi namalary bermekden esassyz boýun gaçyrmagy;
ygtyýarnamaly tarapyndan şu Düzgünnamada we işiň ygtyýarnama almaga degişli aýry-aýry görnüşleriniň amala aşyrylmagyny düzgünleşdirýän beýleki kadalaşdyryjy hukuk namalarynda oňa bildirilýän beýleki şertleriň we talaplaryň birnäçe gezek bozulmalary ýa-da gödek bozulmagy ýüze çykarylan mahalynda.
21. Eger ygtyýarnamany bermek hakyndaky çözgüdiň bikanunlygy ýüze çykarylan ýagdaýynda ygtyýarnama kazyýetiň karary bilen ýatyrylyp bilner.
Ygtyýarlylandyryjy edara kazyýetiň ygtyýarnamany ýatyrmak hakynda kararynyň kanuny güýje girmegine çenli döwür üçin görkezilen ygtyýarnamanyň hereketini togtatmaga borçludyr.
Eger ygtyýarnamaly tarapyndan ygtyýarnama talaplarynyň we şertleriniň bozulmagy raýatlaryň hukuklaryna, kanuny bähbitlerine, ahlagyna, ömrüne we saglygyna, döwletiň goranmak ukybyna we howpsuzlygyna, daşky gurşawa zyýan (zelel) ýetirse, şeýle hem şu Düzgünnamanyň ýigriminji böleginde görkezilen bozulmalary bellenen möhletde düzetmese ygtyýarnama Ygtyýarlylandyryjy edaranyň çözgüdi bilen ýatyrylyp bilner.
 
VI. Beýleki düzgünler
 
22. Ygtyýarnamanyň hereketiniň haýsydyr bir möhlete togtadylmagy onuň hereket edýän möhletiniň uzaldylmagyna getirmeýär.
23. «Işiň aýry-aýry görnüşlerini ygtyýarlylandyrmak hakyndaky» Türkmenistanyň Kanunyna laýyklykda ýuridik şahslaryň işi ygtyýarnama almazdan amala aşyrmak hukugy olary şu Düzgünnamada beýan edilen talaplary we şertleri berjaý etmekden boşatmaýar.
24. Ygtyýarnamaly, hakyna tutulýan üçünji tarapy işiň ygtyýarlylandyrylýan görnüşine degişli resmi namalara gol çekmäge hukugy bolan önümçilik ýolbaşçylary we inženerleri hökmünde peýdalanyp bilmez.
 
 

